b'\n_START_ARTICLE_\nCasa Ramon (Lloret de Mar)\n_START_SECTION_\nDescripci\xc3\xb3\n_START_PARAGRAPH_\nLa planta baixa destaca especialment el gran portal adovellat d\'acc\xc3\xa9s equipat amb unes poderoses dovelles de granit de mida gran, les quals estan molt ben escairades i treballades. En la clau de la volta trobem un escut de pedra en relleu, en el qual hi ha inc\xc3\xadssa una inscripci\xc3\xb3, per\xc3\xb2 de dif\xc3\xadcil interpretaci\xc3\xb3 que diu aix\xc3\xad: "I H S (aqu\xc3\xad hi ha el nom del propietari impossible de desxifrar) M X L X II"(1562). L\'obertura de l\'esquerra, de tipologia rectangular i que actua com a finestra, \xc3\xa9s totalment irrellevant, ja que no ha rebut cap tractament singular a destacar._NEWLINE_En el primer pis, ubicada sim\xc3\xa8tricament sobre el portal adovellat, trobem una finestra g\xc3\xb2tica d\'arc conopial. Es tracta d\'un exemplar bastant discret lluny de la magnific\xc3\xa8ncia formal i estil\xc3\xadstica de la finestra del Caf\xc3\xa8 Latino (Vegeu fitxa del Caf\xc3\xa8 Latino) i est\xc3\xa0 equipada amb llinda monol\xc3\xadtica, muntants i ampit de pedra, concretament de granit. En el segon pis s\'observa una petita finestra rectangular totalment irrellevant, ja que no acumula cap treball a remarcar. Tanca la fa\xc3\xa7ana en la part superior un r\xc3\xa0fec format per quatre fileres: la primera de rajola plana, la segona de rajola en punta de diamant, la tercera de rajola en forma d\'arquets cegats i la quarta de rajola plana._NEWLINE_A simple vista s\'observa que amb el pas del temps l\'immoble ha experimentat tot una s\xc3\xa8rie de remodelacions i intervencions, les quals han alterat profundament la seva morfologia, deixant unes empremtes i cicatrius importants que salten r\xc3\xa0pidament a la vista. Aix\xc3\xad s\'observa que de ben segur els actuals n\xc3\xbameros 14 i 16 constitu\xc3\xafen en origen un sol immoble, per\xc3\xb2 en un moment hist\xc3\xb2ric determinat es van separar conformant aix\xc3\xad dos immobles totalment independents. En segon lloc, en un moment determinat tamb\xc3\xa9 es va procedir al real\xc3\xa7ament de l\'al\xc3\xa7ada total de l\'edifici amb la construcci\xc3\xb3 d\'una nova planta.\n_START_SECTION_\nHist\xc3\xb2ria\n_START_PARAGRAPH_\nL\'immoble ofereix un bon estat de conservaci\xc3\xb3, no excel\xc2\xb7lent per\xc3\xb2 si correcte, que es deuria a les obres de manteniment i condicionament que se solen dur a terme en tots els edificis per tal d\'assegurar la seva preservaci\xc3\xb3. Unes obres que es van materialitzar, a la pr\xc3\xa0ctica, entre el tercer quart i finals del segle passat, aproximadament. Anteriorment, en un moment determinat del segle XX que no podem arribar a especificar, l\'immoble va experimentar unes obres importants de remodelaci\xc3\xb3 que es van traduir a la pr\xc3\xa0ctica amb el real\xc3\xa7ament de l\'al\xc3\xa7ada total de l\'edifici, concretament amb la construcci\xc3\xb3 d\'una nova planta.'